ኢትዮጵያ ድህነትን በ33 በመቶ ቀነሰች – የዓለም ባንክ
 ኢትዮጵያ ድህነትን በ33 በመቶ መቀነሷን የዓለም ባንክ አስታወቀ።ባንኩ በቅርቡ የሰራውን የድህነት መጠን የዳሰሳ ሪፖርት ትላንት ይፋ ሲያደርግ እንደ ጎርጎሮሳውያኑ የዘመን ቀመር ከ2000 ጀምሮ እስከ 2011 ባሉት ጊዜያት ውስጥ ኢትዮጵያ በድህነት ውስጥ ይኖር የነበረውን የህዝብ ቁጥሯን በ33 በመቶ መቀነስ እንደቻለች አመልክቷል።ባንኩ እንደገለጸው በ2000 በድህነት ውስጥ ይኖር የነበረው የአገሪቷ ህዝብ 44 በመቶ ያህል እንደሆነ አስታውሷል።ይህ ስኬት የተገኘውም አገሪቱ እያስመዘገበች ባለው ፈጣንና ተከታታይ ኢኮኖሚያዊ ዕድገት ሲሆን በግብርናው ዘርፍ የተገኘው ውጤት ደግሞ ከፍተኛ አስተዋጽኦ እንደነበረው ነው የገለጸው።ከፈረንጆቹ 2005 ጀምሮም የግብርናው ዘርፍ ዕድገት ድህነትን በየዓመቱ በ4 በመቶ እንዲቀንስ አስችሏል ያለው ባንኩ መንግሥት ግብርናን መሰረት ያደረገ የዕድገት አቅጣጫ መከተሉም ለተገኘው ውጤት ጉልህ ድርሻ ነበረው ብሏል።ከግብርናው ዘርፍ ዕድገት በተጨማሪ የተዘረጋው ውጤታማ የሴፍቲ ኔት መርሃ ግብር 1 ነጥብ 5 ሚሊዮን የአገሪቱ ዜጎች ከድህነት እንዲወጡ አስችሏል ያለው ባንኩ መሰረታዊ አገልግልቶች ላይ ያዋለችው ከፍተኛ መዋዕለንዋይም እንዲሁ አስተዋጽኦው ከፍተኛ መሆኑን ነው ያመለከተው።አገሪቱ ድህነትን በመቀነስ የተጓዘችው ርቀት አስገራሚ መሆኑን የገለጸው ባንኩ በተለይም ከሌሎች የአፍሪካ አገራት ጋር ሲነፃጸር ፈጣን መሆኑንም ነው ያመለከተው።በጤናና ትምህርት በኩል ከፍተኛ መሻሻል የተመዘገበ ሲሆን የዜጎች ኑሮም መሻሻል ማሳየቱን ገልጿል።የተመጣጠነ ምግብ የማያገኘው ህዝብ ቁጥር ከ1990 ወዲህ ከነበረበት 75 በመቶ ወደ 35 በመቶ የቀነሰ ሲሆን የጨቅላና የህፃናት ሞት በመቀነስ ረገድም ከፍተኛ መሻሻል ታይቷል።